b'\n_START_ARTICLE_\nSvalbardr\xc3\xa5det\n_START_PARAGRAPH_\nSvalbardr\xc3\xa5det var et r\xc3\xa5dgivende organ, med sete i Longyearbyen, for den sentrale og lokale offentlige administrasjonen i sp\xc3\xb8rsm\xc3\xa5l som disse forela r\xc3\xa5det.  Svalbardr\xc3\xa5det ble opprettet ved kongelig resolusjon 12. august 1981 og var en videref\xc3\xb8ring av Det stedlige svalbardr\xc3\xa5d. Svalbardr\xc3\xa5det ble nedlagt 31. desember 2001 og etterfulgt av Longyearbyen lokalstyre._NEWLINE_Svalbardr\xc3\xa5det hadde 15 medlemmer med varamedlemmer som ble valgt for to \xc3\xa5r. Sysselmannen, Svalbard Samfunnsdrift og Store Norske Spitsbergen Kulkompani hadde m\xc3\xb8te- og talerett. Reglene om valg til Svalbardr\xc3\xa5det ble endret flere ganger, siste gang i 1993. Inntil da var ordningen at valg ble foretatt i tre kretser der inndelingen gikk p\xc3\xa5 om man hadde tilknytning til Store Norske Spitsbergen Kulkompani, staten eller andre. I 1993 ble det innf\xc3\xb8rt politiske valg i \xc3\xa9n valgkrets._NEWLINE_Svalbardr\xc3\xa5det hadde p\xc3\xa5 slutten et administrasjonsutvalg, teknisk utvalg, samfunns- og kulturutvalg og et vilt- og naturvernutvalg.'